b'\n_START_ARTICLE_\nOskar II. \xc5\xa0vedski\n_START_SECTION_\nZgodnje \xc5\xbeivljenje\n_START_PARAGRAPH_\nOb rojstvu v Stockholmu je Oscar Fredrik postal vojvoda \xc3\x96sterg\xc3\xb6tlandski. V starosti enajstih let je vstopil v vojsko in julija 1845 je bil imenovan za mlaj\xc5\xa1ega poro\xc4\x8dnika. Kasneje je \xc5\xa1tudiral na Uppsalski univerzi, kjer se je odlikoval v matematiki. Za \xc4\x8dastnega \xc4\x8dlana Kraljeve \xc5\xa1vedske akademije znanosti je bil imenovan 13. decembra 1848._NEWLINE_6. junija 1857 se je v Wiesbaden-Biebrichu, Nem\xc4\x8diji poro\xc4\x8dil s princeso Sofijo Vilmo, najmlaj\xc5\xa1o h\xc4\x8derko vojvode Viljema Nassavskega_NEWLINE_Od leta 1859, ko je njegov o\xc4\x8de umrl, je bil prvi v vrsti za \xc5\xa1vedski prestol za svojim najstarej\xc5\xa1im bratom kraljem Karlom, ki takrat ni imel ve\xc4\x8d mo\xc5\xa1kih dedi\xc4\x8dev (njegov sin je umrl v zgodnjem otro\xc5\xa1tvu leta 1854). Njegov srednji brat Gustav je umrl leta 1852.\n_START_SECTION_\nKralj \xc5\xa0vedske in Norve\xc5\xa1ke\n_START_PARAGRAPH_\n18. septembra 1872 je nasledil svojega brata Karla XV. / IV. in je bil 18. julija 1873 kronan za kralja Norve\xc5\xa1ke v katedrali Nidaros v Trondheimu. Ob nasleditvi prestola je posvojil svoj moto Br\xc3\xb6drafolkens v\xc3\xa4l / Broderfolkenes Vel (\xc2\xbbDobrobit bratskih prebivalcev\xc2\xab). Medtem ko je kralj in njegov dvor prebival predvsem na \xc5\xa0vedskem, se je Oskar odlo\xc4\x8dil, da se bo nau\xc4\x8dil teko\xc4\x8de norve\xc5\xa1\xc4\x8dine in od samega za\xc4\x8detka je spoznal bistvene te\xc5\xbeave pri vzdr\xc5\xbeevanju zveze med obema dr\xc5\xbeavama._NEWLINE_Politi\xc4\x8dni dogodki, ki so pripeljali do mirnega razpada zveze med Norve\xc5\xa1ko in \xc5\xa0vedsko leta 1905, bi bili te\xc5\xbeko dose\xc5\xbeeni brez taktnosti in potrpe\xc5\xbeljivosti kralja samega. Norve\xc5\xa1ki parlament je Oskarja 7. junija 1905 odstavil s prestola in Oskar se je 26. oktobra odpovedal norve\xc5\xa1kemu prestolu. Res je, da je zavrnil, da bi katerikoli princ iz njegove rodbine postal kralj na Norve\xc5\xa1kem, vendar so bili bolj\xc5\xa1i odnosi med dr\xc5\xbeavami obnovljeni pred njegovo smrtjo 8. decembra 1907.\n_START_SECTION_\nTuje in doma\xc4\x8de vodenje dr\xc5\xbeave\n_START_PARAGRAPH_\nNjegova inteligenca in rezerviranost iz dinasti\xc4\x8dnih premislekov, ki so vplivali na ve\xc4\x8dino evropskih vladarjev, je dala kralju precej\xc5\xa1njo te\xc5\xbeo kot razsodniku v mednarodnih vpra\xc5\xa1anjih. Na zahtevo Velike Britanije, Nem\xc4\x8dije in Zdru\xc5\xbeenih dr\xc5\xbeav Amerike je bil leta 1889 imenovan za predsednika vrhovnega sodi\xc5\xa1\xc4\x8da Samoe in je bil leta 1899 ponovno imenovan, da bi razsojal Samoanske zadeve._NEWLINE_Leta 1897 je bil poobla\xc5\xa1\xc4\x8den, da, \xc4\x8de je potrebno, imenuje petega razsodnika v venezuelskem sporu (spor med Venezuelo in Zdru\xc5\xbeenim kraljestvom) in senat Zdru\xc5\xbeenih dr\xc5\xbeav ga je pozval, da deluje kot sodnik v anglo-ameri\xc5\xa1ki arbitra\xc5\xbeni pogodbi, ki je bila razveljavljena. Pridobil si je veliko prijateljev v Zdru\xc5\xbeenem kraljestvu zaradi svoje glasne in velikodu\xc5\xa1ne podpore Britaniji v \xc4\x8dasu druge burske vojne (1899\xe2\x80\x931902), ki jo je izrazil v izjavi natisnjeni 2. maja 1900 v The Times, ko je bilo kontinentalno mnenje skoraj povsod sovra\xc5\xbeno._NEWLINE_Bil je 1027. vitez Reda zlatega runa v \xc5\xa0paniji in 774. vitez Redu podvezice leta 1881._NEWLINE_Med njegovim kraljevanjem je bil leta 1876 ustanovljen urad predsednika vlade. Louis De Geer je postal prvi predsednik vlade na \xc5\xa0vedskem s tem naslovom. Najbolj znan in mo\xc4\x8dan prvi minister krone v \xc4\x8dasu vladavine Oskarja je bil veleposestnik Erik Gustaf Bostr\xc3\xb6m. Bil je predsednik vlade med letoma 1891 in 1900 ter od leta 1902 do 1905. Oskar mu je v tem \xc4\x8dasu zelo zaupal, saj je imel veliko te\xc5\xbeav pri odobritvi nekaterih drugih predsednikov vlade. Postopoma je Oskar dal Bostr\xc3\xb6mu proste roke za izbiro svojih ministrov brez velike vladarjeve udele\xc5\xbebe. To je bil dogovor (nehote tako kralja in Bostr\xc3\xb6ma), ki je pospe\xc5\xa1il pot do parlamentarizma.\n_START_SECTION_\nZnanost in umetnost\n_START_PARAGRAPH_\nKralj Oskar je bil ugleden pisatelj in glasbeni amater. Izkazal se je za velikodu\xc5\xa1nega prijatelja u\xc4\x8denja in naredil veliko za spodbujanje razvoja izobra\xc5\xbeevanja po vseh svojih gospostvih. Leta 1858 je bila zbirka njegovih liri\xc4\x8dnih in pripovednih pesmi, Spominska obele\xc5\xbeja \xc5\xa1vedske mornarice, objavljena anonimno in je pridobila drugo nagrado \xc5\xa0vedske akademije. Njegovi \xc2\xbbPrispevki voja\xc5\xa1ki zgodovini \xc5\xa0vedske v letih 1711, 1712, 1713,\xc2\xab\xc2\xa0so se prvotno pojavili v letopisu akademije in so bile natisnjeni lo\xc4\x8deno leta 1865._NEWLINE_Njegova dela, ki so vsebovala njegove govore, prevode Herderja in Goetheja in predstava grad Cronberg, so bila zbrana v dveh delih v letih od 1875 do 1876 in ve\xc4\x8dja izdaja je bila zbrana v treh zvezkih, pojavila se je od leta 1885 do 1888._NEWLINE_Njegova velikono\xc4\x8dna hvalnica in nekatere druge pesmi so bile znane v vseh skandinavskih dr\xc5\xbeavah. Njegovi spomini na Karla XII. \xc5\xa0vedskega so bili prevedeni v angle\xc5\xa1\xc4\x8dino leta 1879. Leta 1881 je ustanovil prvi svetovni muzej na prostem v svoji poletni rezidenci v bli\xc5\xbeini Kristianie, zdaj Osla. \xc5\xa0tiri leta kasneje je izdal svoj nagovor na Akademiji za glasbo in prevod enega od njegovih esejev o glasbi se je v knji\xc5\xbeevnosti pojavil maja 1900. Imel je dragoceno zbirko tiskanih in rokopisnih glasbenih del, ki je bila dostopna \xc5\xa1tudentom zgodovine glasbe._NEWLINE_Kot ljubitelj gledali\xc5\xa1\xc4\x8da je naro\xc4\x8dil Axlu Anderbergu, da zgradi novo operno hi\xc5\xa1o za \xc5\xa0vedsko kraljevo opero, ki so jo slovesno odprli 19. septembra 1898. Do danes je to dom te institucije. Oskar II. je povedal Henriku Ibsnu, da njegova igra Strahovi \xc2\xbbni dobra igra\xc2\xab. Ko je umiral, je zahteval, da se gledali\xc5\xa1\xc4\x8da ne bodo zaprla zaradi njegove smrti. Njegove \xc5\xbeelje so bile upo\xc5\xa1tevane._NEWLINE_Kralj Oskar II. je bil ljubitelj raziskovanja Arktike. Skupaj s \xc5\xa1vedskim milijonarjem Oscarjem Dicksonom in ruskim magnatom Aleksandrom Mihajlovi\xc4\x8dem Sibiryakovim je bil pokrovitelj \xc5\xa1tevilnih pionirskih arkti\xc4\x8dnih odprav v 1800.. Med podvigi, ki jih je kralj sponzoriral, so bila najpomembnej\xc5\xa1a raziskovanja Adolfa Erika Nordenski\xc3\xb6lda na ruski Arktiki in Grenlandiji kot tudi polarna potovanja Fridtjofa Nansena na Framu._NEWLINE_Ime in portret Oskarja II. sta bila uporabljena na blagovni znamki Sardel kralja Oskarja (ki ostaja edina blagovna znamka, ki je pridobila njegovo \xc2\xbbkraljevsko dovoljenje\xc2\xab), kot tudi za medenjake (pepparkakor) in drugih pekovskih izdelkov, ki jih dela G\xc3\xb6teborgs KEX AB.'